ไฟแนนเชียลไดเจสต์
บรุ๊คเคอร์เพิ่มทุน-ซื้อธุรกิจต่างชาติ
18 เม.ย. 2555

บรุ๊คเคอร์เพิ่มทุน-ซื้อธุรกิจต่างชาติ
นายชาญ บูลกุล กรรมการผู้อำนวยการ บริษัท บรุ๊คเคอร์ กรุ๊ป (BROOK) เปิดเผยว่า บริษัทได้เข้าซื้อหุ้นทั้งหมดของบริษัท แม็คมิลเลน แอดแวนเทจ แคปปิตอล ลิมิเต็ด (MAC) จำนวน 18.21 ล้านหุ้น ราคาหุ้นละ 0.38 เหรียญสหรัฐ คิดเป็นมูลค่า 209 ล้านบาท 
การซื้อหุ้น ชำระเป็นหุ้น BROOK โดยบริษัทจะเพิ่มทุนอีก 66.31 ล้านบาท จากทุนจดทะเบียนเดิม 561.58 ล้านบาท เป็นทุนจดทะเบียนใหม่ 627.89 ล้านบาท โดยออกหุ้นสามัญใหม่จำนวน 132.62 ล้านหุ้น มูลค่าที่ตราไว้หุ้นละ 0.50 บาท จัดสรรให้กับผู้ถือหุ้นของ MAC จำนวน 15 ราย ราคาเสนอขายหุ้นละ 1.05 บาท ซึ่งเป็นราคาเสนอขายที่ต่ำกว่าราคาบนกระดาน
สำหรับ MAC เป็นบริษัทที่มีลักษณะเป็น Investment Holding Company จัดตั้งขึ้นในฮ่องกง กลุ่มบริษัทประกอบธุรกิจวาณิชธนกิจ ที่ปรึกษาทางการเงิน และธุรกิจค้าหลักทรัพย์ มีฐานการประกอบธุรกิจในรัฐดูไบ ประเทศสหรัฐอาหรับเอมิเรตส์
การเข้าลงทุนดังกล่าว เปิดโอกาสให้ BROOK ขยายฐานทางธุรกิจไปต่างประเทศ ไปรับงานบริการในต่างประเทศมากขึ้น เพิ่มมูลค่าหลักทรัพย์ในระยะยาว 
TTA ตั้งประธานตรวจสอบ
บริษัท โทรีเซนไทย เอเยนต์ซีส์ (TTA) ได้แต่งตั้งนายกฤช ฟอลเล็ต ดำรงตำแหน่งประธานกรรมการตรวจสอบ มีผลตั้งแต่วันที่ 12 เม.ย. 2555 เป็นต้นไป โดยจะครบวาระในเดือน ม.ค. 2558 
สำหรับนายกฤช มีความเชี่ยวชาญด้านการเงินและการตรวจสอบ 
RPC ปฏิเสธข่าว
บริษัท ระยองเพียวริฟายเออร์ (RPC) ปฏิเสธว่า บริษัทไม่เคยได้รับการติดต่อในการเข้าซื้อกิจการจากบริษัท เปตรอนคอร์ป ซึ่งเป็นบริษัทกลั่นน้ำมันรายใหญ่ของประเทศฟิลิปปินส์